आरक्षण में उलझी भर्ती, रिजर्व कोटे के पद रह जाएंगे खाली
अखिल भारतीय आयुर्विज्ञान संस्थान (एम्स) में ज्यादा आवेदन के बावजूद कई विभागों में आरक्षित वर्ग के प्रोफेसर और अतिरिक्त प्रोफेसर के पद नहीं भरे जा सकेंगे। इन पदों के लिए आरक्षित वर्ग के डॉक्टरों ने अावेदन ही नहीं दिया है। उन पदों को सामान्य वर्ग में बदला नहीं जा सकता। ऐसी दशा में पद खाली रह जाएंगे।
एम्स में 133 डॉक्टरों की भर्ती के लिए अक्टूबर 2013 में विज्ञापन जारी किया गया था। उसके दो साल बाद यानी 5 से 7 अक्टूबर 2015 को भर्ती के लिए इंटरव्यू लिए गए। उसके नतीजे अभी घोषित नहीं किए गए हैं। इस बीच दूसरे फेज की भर्ती की प्रक्रिया शुरू की गई और ढाई महीने बाद आठ विभागों में भर्ती के लिए 10 व 11 जनवरी को इंटरव्यू आयोजित करने का शेड्यूल तय किया गया। इंटरव्यू के लिए जारी पात्र व अपात्र डॉक्टरों की सूची में आरक्षित वर्ग के प्रोफेसर और अतिरिक्त प्रोफेसर नहीं है। उसी से संकेत मिल रहे हैं कि आरक्षित वर्ग के पद खाली रह जाएंगे।
फार्म ज्यादा पद कम
सुपर स्पेश्यालिटी विभागों के लिए ज्यादा डॉक्टरों ने आवेदन किया है, लेकिन पद कम है। कार्डियोलॉजी में 19 डॉक्टर असिस्टेंट प्रोफेसर के लिए पात्र हैं। प्रोफेसर व अतिरिक्त प्रोफेसर के लिए आवेदन नहीं आया है। नेफ्रोलॉजी के लिए केवल एक डॉक्टर पात्र हैं। जबकि इस विभाग में चार डॉक्टरों की भर्ती की जाएगी। न्यूरोलॉजी विभाग में चार पद के लिए 15 डाॅक्टर पात्र हैं। न्यूरो सर्जरी में पांच पद के लिए 19 डॉक्टर पात्र हैं। कार्डियक सर्जरी के लिए चार पद के लिए 13 पात्र मिले हैं।
न्यूरो का इंटरव्यू तय नहीं
कार्डियोलॉजी, कार्डियक सर्जरी, न्यूरोलॉजी, न्यूरो सर्जरी के अलावा अन्य सुपर स्पेश्यालिटी विभागों के लिए अभी भी इंटरव्यू की तारीख तय नहीं की जा सकी है। 10 व 11 जनवरी को जनरल सर्जरी, रेडियोथैरेपी, नियोनेटोलॉजी, आब्स एंड गायनी, पीडियाट्रिक सर्जरी, फोरेंसिक मेडिसिन, फार्माकोलॉजी व पल्मोनरी मेडिसिन विभाग के डॉक्टरों के लिए इंटरव्यू लिया जाएगा। इसमें नियोनेटोलॉजी व पीडियाट्रिक सर्जरी ही सुपर स्पेश्यालिटी विभाग हैं।
इंटरव्यू के दौरान दो विषय एक्सपर्ट के अलावा केंद्रीय स्वास्थ्य मंत्रालय के आला अधिकारी के साथ एम्स के डायरेक्टर डॉ. नितिन एम. नागरकर रहेंगे।
डाक्टरों ने आवेदन किया, लेकिन ज्यादातर सामान्य वर्ग के
जनरल सर्जरी विभाग में प्रोफेसर के लिए छह डॉक्टरों ने आवेदन किया है, लेकिन यह पद एससी केटेगरी के लिए आरक्षित है। ऐसे में सभी छह डॉक्टरों को इस पद के लिए अपात्र घोषित कर दिया गया है। असिस्टेंट प्रोफेसर का पद ओबीसी केटेगरी के अभ्यर्थियों के लिए आरक्षित है, लेकिन इसी पद के लिए सामान्य वर्ग के 15 डॉक्टरों ने आवेदन कर दिया है। एक भी डाक्टर पात्र नहीं होंगे। आब्स एंड गायनी विभाग में प्रोफेसर के लिए तीनों सीनियर डॉक्टर अपात्र हैं। पीडियाट्रिक सर्जरी में भी प्रोफेसर के लिए दो अपात्र, एसोसिएट प्रोफेसर के लिए तीन आवेदक डॉक्टर अपात्र हैं। फोरेंसिक मेडिसिन एंड टाक्सोलॉजी विभाग में प्रोफेसर के लिए आठ आवेदन आए हैं। इनमें पांच डॉक्टर शैक्षणिक योग्यता के कारण अपात्र घोषित किए गए हैं। असिस्टेंट प्रोफेसर के लिए 14 में 10 आवेदक अपात्र हैं। यह पद ओबीसी के लिए आरक्षित है। फार्माकोलॉजी विभाग में असिस्टेंट प्रोफेसर के लिए सबसे ज्यादा 44 आवेदन आए हैं, लेकिन पद ओबीसी के लिए आरक्षित होने के कारण 35 डॉक्टर अपात्र हैं। पल्मोनरी मेडिसिन के एडिशनल प्रोफेसर के लिए दो आवेदन आए हैं, दोनों ही डॉक्टर अपात्र हैं। पद ओबीसी के लिए आरक्षित है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva